Saturday, August 18, 2012
VERMICULTURE/VERMICOMPOSTING, NASAMAY A GANAGAN TI MULA
Cabugao, Ilocos Sur – Maar-aramid ita ti Vermiculture/Vermicomposting (panagtaraken ti alumbayad wenno alinta) iti uneg ti Municipal Plant and Fish Nursery a masarakan iti Brgy. Baclig, Cabugao, Ilocos Sur nga ayan ti lote ti Munisipio.
Daytoy a gannuat ket proyekto ti DA-LGU nga imatonan ni Supervising Technologist Obas Bill Y. Baclig tapno maksayan ti bulto ti basura (malungsot kas iti nagango a bulbulong, rugit ti ayup, natadtad a bulong ti legumes, ken agrupsa a basura) ta kanen ti alinta ket iti unos ti 50 nga aldaw, maisina ti takki ti alinta a mapagbalin nga abuno. Isuro pay ni Mr. Baclig ti wagas a pamay-an ti rugit agingga a mabalin nga iyabuno iti mula. Kanaig daytoy, mairanud pay dagiti mannalon ta maaramatda a nasamay a pagganagan ti mulada.
Iti pannakiuman ti Web In-Action ita Agosto 20, 2012, imbatad ni Mr. Baclig, nga umuna pay a maidemonstrar ditoy demo-area. Nangaramidda ti pit method a pagtaraknan ti alinta ket ditoy a maimuestra ti pamay-an dagiti mannalon tapno mapaadu ti tumulad ket maisaknap daytoy a duktal a pagimbagan ti daga ken mula iti barbarangay.
Innayon ti Technologist a napasingkedanen (sientipiko a takuat) ti Departamento ti Agrilkultura (DA) babaen iti programana iti Vermiculture/Vermicomposting nga epektibo a mangpasayaat ti kasasaad ti daga (mailaok iti linabag ti daga ken maaramid pay ti Foliar (likido) a mayaplikar iti mula, ti nabiag nga organismo nga ikut daytoy ket napigsa a kalasag ti mula iti peste ken sakit, paalistuenna ti panagsabong ken panagbungana ket makatulong ti pannakaingato ti masapulan ni mannalon.
Daytoy a programa ket suportaran ti Gobierno Munisipal nga idauluan ni Mayor Edgardo “Ediboy” S. Cobangbang, Jr. kas maysa nga addang tapno maksayan ti basura ken pakabenepisiaran pay dagiti mannalon ken mayataday iti agtultuloy a pannakaipakat ti Ecological Solid Waste Management Program nga itantandudo ti Munisipio. # (Web In-Action)
Posted by Bayan ng Cabugao, Ilocos Sur at 8:14 AM
Subscribe to: Post Comments (Atom)
eng_Latn ilo_Latn ilo_Latn ilo_Latn ilo_Latn ilo_Latn ilo_Latn tgl_Latn eng_Latn